Svetlana Gannusjkina

Svetlana Aleksejevna Gannusjkina (russisk Светлана Алексеевна Ганнушкина) (født 1942) er en sovjet-russisk matematiker og russisk menneskerettighetsaktivist. Hun ble tildelt Den Norske Helsingforskomitéens Andrei Sakharovs Frihetspris for 2007.

Gannusjkina leder i dag den russiske organisasjonen Borgerhjelpskomiteen (Komitet grazhdanskoje sodejstvie)  og er en av grunnleggerne av menneskerettighetssenteret Memorial. Hun er også medlem av den russiske presidentens kommisjon for det sivile samfunn og menneskerettigheter.

 Bakgrunn 

Svetlana Gannusjina er utdannet matematiker.Human Rights Defender in Russia: Svetlana Alekseevna Gannushkina, Amnesty.org, 9. desember 2008. Hun underviste fra 1970 til 1999 ved Det statlige russiske universitet for humanistiske fag (til 1991: Moskvas statsinstitutt for historie og arkiv).

Hun begynte å arbeide med menneskerettighetsspørsmål på slutten av 1980-tallet da Sovjetunionen begynte å gå i oppløsning. De første hun engasjerte seg for var flyktninger fra Nagorno-Karabakh. I 1990 var hun en av flere som bidro til å starte organisasjonen Borgerhjelpskomiteen (Komitet Grazhdanskoe Sodeistvie), som særlig arbeider med rettighetene til flyktninger og innvandrere i Russland, hvorav mange kommer fra tidligere sovjetrepublikker. Arbeidet har både gått på å hindre utvisninger og bedre forholdene for dem som har fått opphold i Russland, inkludert en oppmykning i reglene for russisk statsborgerskap.Human Rights Defender in Russia: Svetlana Alekseevna Gannushkina, Amnesty International, 9. desember 2008.

Gannusjina var også en av de tidlige aktivistene i organisasjonen Memorial, som ble grunnlagt av Andrej Sakharov i 1992.

Som aktivist i både Memorial og Borgerhjelpskomiteen har hun jobbet med juridisk og humanitær hjelp i tilknytning til konflikten i  Tsjetsjenia (den første tsjetsjenske krig 1994–1996 og den andre tsjetsjenske krig 1999-2000/2009). Hun har både arbeidet inne i Tsjetsjenia og, i samarbeid FNs høykommissær for flyktninger, satt opp asylsentre rundt om i Russland. I tillegg har hun hjulpet tsjetsjenske flyktninger med å få opphold i andre europeiske land.Berit Nising Lindeman: En ekte helt , Minerva, 11. desember 2009. 

Gannusjina og organisasjonene hun arbeider for har også engasjert seg i saker for fanger med tsjetsjensk og annen flyktningbakgrunn, inkludert personer som er tiltalt for terrorisme. Arbeidet har dels gått på å motarbeide tortur i russiske fengsler, hindre utvisning til land som Usbekistan, der de etter menneskerettighetsorganisasjoners oppfatning risikerer tortur eller dødsstraff, samt å bekjempe det organisasjonene hevder er falske anklager om terrorisme og ekstremistisk virksomhet.S. A. Gannushkina (red): On the situation of residents of Chechnya in the Russian Federation October 2007 – April 2009 Moscow 2009, (pdf) Memorial, hentet 30. september 2012.

Organisasjonen har vært anklaget av myndighetene for å bryte Russlands lov mot ekstremistisk virksomhet. Samtidig skal hun i likhet med andre aktivister ha vært utsatt for alvorlige trusler fra privatpersoner og grupper.Joshuia Jaffa: Russian press review: July 27, New York Times, 27. juli 2007. Human Rights Defender in Russia: Svetlana Alekseevna Gannushkina, Amnesty International, 9. desember 2008.

Under Russlands invasjon av Ukraina 2022 var hun en av 11 menneskerettighetsaktivister som underskrev et åpent brev hvor Russland blir bedt om å avslutte krigen.   «Aktivister ber Russland avslutte krigen», Aftenposten, 25. mars 2022

 Utmerkelser 

 2006: The Homo Homini Award, av den tsjekkiske organisasjonen People In Need.Previous Recipients of the Homo Homini Award , People In Need, hentet 30. september 2012. 
 2007: Andrei Sakharovs Frihetspris, utdelt av Den Norske HelsingforskomitéStian Eisenträger: Åsne hyller russisk prisvinner, VG, 27. november 2007.
 2011: Ridder av den franske Æreslegionen. Utdelt i den franske ambassaden i Moskva.Svetlana Alekseevna Gannushkina honoured , Den Norske Helsingforskomite, 10. juni 2011. 
 2012: Sjur Lindebrækkes pris for demokrati og menneskerettigheter, sammen med organisasjonen Memorial. Utdelt på Høyres landsmøte.Sindre Dahl-Øen: Gannusjkina fikk Lindebrække-prisen, Høyres hjemmeside, 7. mai 2012. 

 Referanser 

 Eksterne lenker 
 Stian Eisenträger: «Åsne hyller russisk prisvinner», VG, 27. november 2007
 Berit Nising Lindeman: Hvem er redd for Russland? , Minerva 11. desember 2009
 Human Rights Defender in Russia: Svetlana Alekseevna Gannushkina, Amnesty International, 9. desember 2008

Kategori:Personer fra Moskva
Kategori:Russiske aktivister
Kategori:Russiske menneskerettighetsaktivister
Kategori:Russiske matematikere
Kategori:Russiske pedagoger
Kategori:Organisasjonsledere
Kategori:Vinnere av Right Livelihood Award